Preke Psalm 111:9
Psalm 42:1, 5.
Skriflesing: Psalm 111.
Teks: Kategismus Sondag 36. Psalm 111:9
Sy Naam is heilig en vreeslik.
Daar is iets merkwaardigs wat onder ons lewe. Dit is:
Die Christene wat nog kerk toe gaan, luister elke Sondag na die Wet, en dan spesifiek na dié gebod wat leer dat ons die Naam van God nie onnodiglik en verkeerd mag gebruik nie.
Dan gebeur dit so dat enkele van daardie mense by die kerkdeur uitstap, en in hulle gesprekke met iemand anders die name van die Here as kragwoorde of sommer net stopwoorde of uitroepe gebruik.
Die vrees en die eer wat daar moet wees vir God se Naam het weggeraak.
Dit beteken dat die almagtige God se gesag ook vir die persoon wat die Naam van die Here misbruik, verlore geraak het.
Dit is ook waarom die samelewingstrukture waarin ons lewe plek-plek so verrot is.
Dit is vanselfsprekend. As ons nie die Naam van God in ere kan hou nie, hoe kan ons dan 'n verhouding in die samelewing onderhou, of 'n verhouding met my naaste?
God se Naam is so magtig dat selfs die engele hulle gesigte moet bedek wanneer hulle naby God kom.
Maar hierdie selfde Naam het in baie van ons se monde verlaag tot 'n vloekwoord waarmee ons krag wil verleen aan 'n saak wat ons stel in 'n geselskap!
Daarom is dit nodig om weer oor die derde gebod te preek. Dit is 'n behoefte om te preek teen die veelvuldige gebruik en misbruik van God se Naam. Dit is die enigste manier om 'n hele gemeente te beweeg tot die uitlewing van die belydenis dat ons God se Naam sal heilig tot in ewigheid.
Psalm 111:9 sê die Here se Naam is vreeslik en heilig. Die mense wat nie God se Naam heilig gehou het nie, sal in die hel die dag agterkom hoe heilig die Naam van die Here werklik is. Dit is die betekenis wat die woorde het soos dit hier staan.
Die verterende smarte wat hy gaan ervaar in die hel sal die feit onderstreep.
Dit is presies ook waarom daar by staan dat sy Naam vreeslik is.
Die woord "vrees" leer van die verskrikking van die straf van God oor die mense wat sy Naam sommer so onvoorwaardelik misbruik in die lewe.
Dit is 'n geweldige sonde om die Naam van God te laster. Het u al mooi gedink waarom dit sonde is? Ons kry die antwoord in die Bybel.
Ons lees in Levitikus 24:10 van 'n seun van 'n Israelietiese vrou wat in 'n geveg betrokke was. Hy het die geveg verloor, en omdat hy verloor het, het hierdie seun die Naam van God gelaster. Hulle het hierdie seun toe onmiddellik in die gevangenis geplaas, en by die Here 'n uitspraak gaan vra oor hierdie seun. Dan lees ons die woorde:
En die Here het met Moses gespreek en gesê: Bring die vloeker buitekant die laer uit, en almal wat dit gehoor het, moet hulle hande op sy hoof lê; dan moet die hele vergadering hom stenig.
U hoor God self aan die woord. Hy gebied die doodstraf oor enigeen wat sy Naam misbruik. So heilig is God se Naam. Nie eers 'n heiden word verskoon nie. Lees maar Levitikus 24:15, 16:
As iemand sy God vloek, sal hy sonde dra. En wie die Naam van die Here laster, moet sekerlik gedood word; die hele vergadering moet hom sekerlik stenig. Die vreemdeling net soos die kind van die land - as hy die NAAM laster, moet hy gedood word.
Ons sien hier hoe 'n geweldige ernstige saak dit is om die Naam van God te laster of ydel te gebruik. Geliefdes, enigeen wat nog twyfel of dit 'n ernstige saak is om die Naam van God te laster, nadat hy hierdie gedeeltes gelees het, kan definitief nie daarop aanspraak maak dat hy 'n gelowige is nie.
God self is sinoniem met sy Naam. Die een is die ander. Dit is waarom die saak so geweldig ernstig is.
In Psalm 9 sê die Psalmdigter dat hy Psalmsing tot eer van God se Naam - en dan bedoel hy daarmee dat hy psalmsing tot eer van die Here self.
Hy sê ook verder dat die wat die Naam van die Here ken, op die Here vertrou. M.a.w. die wat die Here self ken.
In Psalm 54 bid Dawid dat die Here hom met sy Naam moet verlos. In hierdie selfde Naam van God is ook God se werke opgesluit.
Psalm 8 besing die heerlikheid van God se Naam op die ganse aarde. En daarmee bedoel hy dat God die aarde en alles wat daarop is, geskape het en uit die skepping is die heerlikheid van God baie duidelik.
Uit Exodus 5:23 is dit duidelik dat die bevel van God ook in sy Naam opgesluit is. Moses het na Farao toe gegaan om in die Naam van die Here te spreek, en ons weet tog dat hy soontoe gegaan het om die bevele van God uit te voer.
Psalm 106:8 leer ons dat die roem en eer van God ook in sy Naam opgesluit is.
Uit al die gedeeltes wat sover uit die Bybel aangehaal is, is dit tog baie duidelik hoe swaar die Naam van die Here gelaai is.
Die Naam van die Here omsluit letterlik alles van God: sy eer, sy roem, sy werke, sy wet - letterlik alles.
Dit is tog 'n genoegsame verklaring waarom die woede van God so onverbiddellik erg is oor die wat sy Naam misbruik.
Want die wat die Naam van die Here misbruik, versmaai en verag al dié dinge.
Dit is 'n veragting van álles wat aan die Here behoort.
Hoe vloek ons nou teen die Here?
Die sonde wat sekerlik die meeste voorkom, is om wanneer ons kwaad is, een van die Godsname sommer net hardop uit te vloek. Die wroeging van ons woede laat dan die Naam van God vuil klink. Weet u wat u dan doen? U vervloek God vir die ongerief wat u verduur!
Of ons is soms so half en half bang om die Naam voluit te sê, en dan sê ons net 'n stukkie, of iets verdraaids daarvan.
Soms gebruik iemand dit sommer as 'n stopwoord of as 'n uitroep: tydig en ontydig.
Dit is geweldig hinderlik dat die Naam van die Here deur sommiges van ons so openlik en sonder respek in geselskap gebruik word. Ons vloek onsself daarmee reguit in die hel in.
Onthou tog net dit: God laat Hom nie bedrieg oor die gebruik en die misbruik van sy Naam nie!
Gemeente van die Here Jesus Christus, ons dink nie altyd daaraan dat dit 'n ernstige oortreding is nie. Maar luister hierna:
Dit is nie vir die grap dat die Here die doodstraf uitgespreek het oor die mense wat sy Naam misbruik nie.
Dit is simbolies daarvan dat die wat die Godsname ydelik gebruik dood is vir die koninkryk van die Here.
Hulle gaan die doderyk in i.p.v. die hemele.
God leer ons dat die wat sy Naam op die aarde gebruik om te vloek, reguit hel toe gaan, want hulle het die lewe versmaai toe hulle die God gevloek het wat die lewe gee.
Maar dit is nie al manier waarop ons vloek nie. 'n Verdere manier van vloek is om vals te sweer. Of deur onnodig te sweer. Ons hoor dit in geselskap: Twee persone stry, en die een sê:
"Ek sweer dis die waarheid!" Baie keer sommer oor 'n nietigheid.
Jesus Christus leer ons baie duidelik dat geen eed gesweer mag word nie, behalwe by God.
Juis by God, omdat net Hy kan getuig van die waarheid in enige saak wat daar is.
Daarom is dit ook verkeerd om jou onnodig op jou "erewoord" te beroep. Met jou erewoord sweer jy by jou deug dat jy die waarheid onderskei en handhaaf.
Verder vloek ons deur te staan en luister na iemand wat in ons geselskap aanhoudend vloek, en ons het nie die moed om hom reg te help nie.
Daarmee kies ons kant teen God, want ons is meer verleë oor die mens wat staan en vloek se guns, as oor God s'n.
Ons is bang so 'n persoon word kwaad vir ons.
Of ons is bang dat ons uitgeskel word dat ons te ernstig is met ons godsdiens.
Dit is natuurlik nog ernstiger as ons iemand nie meer reghelp nie, omdat ons so gewoond is aan 'n gevloek dat ons dit nie eers meer hoor nie!
God vertoorn Hom wanneer ons vloek - Hy verbied dit juis sodat Hy oor sy heiligheid waak.
Die gebod is 'n seën dat dit vir ons in die tien gebooie ingesluit is, want dit beskerm my omdat die heiligheid van God die sonde haat.
Die gebod is in die negatiewe vorm neergeskryf, maar dit is nie in sy karakter net negatief nie. Ons mag nie die Naam van die Here ydelik gebruik nie.
Maar die positiewe hiervan is dat ons daadwerklik die sonde van vloek vermy.
Daardeur bely en belewe ons die Naam van die Here positief.
Dan vrees ons die eed. Ons sal dit met die regte krag en aanroeping van God gebruik. Wat beteken dat ons die Here alleen in opregtheid aanroep.
Gemeente, ons moet peins oor die heiligheid van God. Ons moet ook die regte vrees hê vir sy Naam.
Dit laat ons ook besef dat ons alleen deur Christus voor God geheilig kan word. Want alleen die krag van Christus kan ons van die sonde bewaar.
Alleen die krag van Christus kan die insig en lus tot insig deur die Heilige Gees gee.
In die krag van Christus is dit moontlik dat elkeen van ons kan lewe sonder om te vloek - dis nou te sê as ons werklik ernstig is met die gawes wat ons van Christus ontvang het.
Ons kan werklik sover gaan om te sê dat iemand wat vloek nie 'n uitverkorene is nie.
Nie net omdat God hom die koninkryk ontsê oor sy gevloek nie,
maar ook omdat ons dit self kan sien.
Paulus skryf dat die gelowige geken kan word uit sy werke wat hy doen. Dit is sonder twyfel duidelik dat vloek nie die werk van 'n gelowige is nie.
Waak dat u die Naam van ons Here nie verkeerd gebruik nie.
U Naam is ons hoogste goed, Here, want daardeur lewe ons. Skenk ons ryklik genade uit U hand, sodat ons U gebooie mag bewaar en ook U naam onder ons mag heilig. Ons bid vir wysheid en vir verantwoordelikheid, sodat ons elke keer reg kan onderskei tussen reg en kwaad, sodat ons U wet navolg en die verdienste van ons Here Jesus Christus in gedagtenis hou.